হরতালের নামে বিএনপি যাতে অরাজকতা ও নৈরাজ্য সৃষ্টি করতে না পারে সে জন্য সবাইকে সতর্ক থাকার আহবান জানিয়েছে মহানগর আওয়ামী লীগ। গতকাল শনিবার বঙ্গবন্ধু এভিনিউর দলীয় কার্যালয়ে মহানগর আওয়ামী লীগের এক বর্ধিত সভায় এ আহবান জানানো হয়। সভায় বক্তারা বলেন, সরকার দেশের মানুষের উন্নয়নের স্বার্থে বাজেট ঘোষণা করেছে। এ বাজেট যাতে বাস্তবায়িত না  হয় সে জন্য বিরোধী দল ষড়যন্ত্রের মাধ্যমে দেশকে অস্থিতিশীল করার চেষ্টা করছে। মহানগর আওয়ামী লীগের ভারপ্রাপ্ত সভাপতি এমএ আজিজের সভাপতিত্বে বর্ধিত সভায় উপস্থিত ছিলেন সাধারণ সম্পাদক মোফাজ্জল হোসেন চৌধুরী মায়া বীরবিক্রম, ইলিয়াস আলী মোল্লা এমপি, সহ-সভাপতি মুকুল চৌধুরী, সাংগঠনিক সম্পাদক শাহ আলম মুরাদ, যুগ্ম সাধারণ সম্পাদক হাজী মোঃ সেলিম, আব্দুল হক সবুজ, সহিদুল ইসলাম মিলন প্রমুখ।